VOLAPÜKAGASED PRO NEDÄNAPÜKANS.
JÄFIDOT VPAKLUBA VALEMIK NEDÄNIK
Ä
JÄFIDOT BÜFIK DILÄDA VALEMIK FEDA VPAKLUBAS.
YELOD: 10
Redak: ‘Dr. Arie De Jong’ (Zeist, Verlengde Slotlaan 157. Nüm potakala: 107174) e ‘J. G. M. Reynders Sr.’ (Den Haag, Goudsbloemlaan 120. Nüm potakala: 199061): kadämans Vpa (sis nüm: 4: kadämals Vpa).
NINÄD

PÖTÜ YELACEN.	2
Man labü yäk blövik	2
Leigods anik bevü man e vom	6
NUNS.	6
VOOR DE PROPAGANDA VAN HET VOLAPÜK. I.	7
Cogil	7
NUNS.	8
Volapükaklub valemik Nedänik.	8
VOOR DE PROPAGANDA VAN HET VOLAPÜK. II.	8
Däsärtalödans pevealöl.	8
VOOR DE PROPAGANDA VAN HET VOLAPÜK. III.	8
Net tuaräganas.	8
VOOR DE PROPAGANDA VAN HET VOLAPÜK. IV	9
Noubans, slafans e parvenans.	9
VOOR DE PROPAGANDA VAN HET VOLAPÜK. V.	9
Matriarkat.	9
Volapükaklub valemik Nedänik: Kobikam 31id	10
Vokanem kata	11
NUNS.	12
Vpaklub valemik Nedänik.	12
Ledaut e milanan	12
‘N. Schravesande Sr.’	14
NUN.	15
El ‘Fornarino’	15
NUNS.	17
Volapükaklub valemik Nedänik.	17
Diläd valemik feda Vpaklubas.	17
Daut tümagalana	17
NUN.	19

1941 (yelod 10id)
PÖTÜ YELACEN.
Pö prim nulayela lofobs flenes valik Volapüka, e pato limanes Volapükakluba valemik Nedänik e Diläda valemik feda Volapükaklubas, vipis gudikün obsik, e danobs leigüpo ladöfo flenis fiedik valik Volapüka jönik obas demü kevob e stüt, kelis edalobs getön de ons ün yel nu epasetiköl. Spelobs i fütüro keyufi nendemádik onsik pro din gudik obsik, ibä at binon pro obs stigädam ad fovön nämiko ä nenfeniko su veg lü zeil obsik: sevädükam Volapüka ela ‘Schleyer’, föd pläga valemapüka et, daget slopanas Volapüka, e florükam Volapükaklubas.
Primü nulayel periodapenäd obsik primon yelodi degid oka. Ejenöfükobs sevabo tü 1932 mäzul 31 primäti ad dabükön gasedi at. Leigoäsä ün tim et nog ai spetobs, das oplöpobs me slud at obas.
Yel: 1941 primon, leigoäsä yel büik, nog glumidiko demü krigastads in taledadils lul. Do dinäds at labons fluni dämüköl ad propagid valemapükasäkäda, bi valemo plu küpäloy ad völadots stöfik, ka ad lanöfiks, e tiks ti valiks obas pajäfükons dub krig, ga ofovobs su veg peprimöl in süad fümik, das zeil obsik binon zeil nobik, kel fino seimna porivon. Säkäd valemapüka kanon no plu pamoükön dub nämäd nonik seimik. Obinon fütüro säkäd gretik, kel potuvedon.
Näi Volapük obsik fe valemapükasits votik anik dabinons, kels labons slopanis plu u läs mödikis, ab no bal sitas et kanon pleidülön demü balug mödikum stukota, lebum tikavikum, e neud gretikum. Volapük obsik, kel binon sit balid, kel eblöfon gebovi oka, binon jünu nog ai sit neudikün, e sekü atos i kredobs, das fütür binon pro Volapük jönik ela ‘Schleyer’. Binosös soik!
REDAK.
Se Volapükagased pro Nedänapükans. Yel: 1941. Pad: 2.
Man labü yäk blövik
Fa ‘Maurits Wagenvoort’.
Vü karovöps folid e lulid in Saharän Laljeränik su veg lü ‘Laghouat’, posä muluds flifädik mäl pifimädons fo dilijan, om äkömom ad seadön lä ob in vab. Tü düp: tel ün neit idetävobs, ya a naed kilid. Ob, pätupöl in slpül netakedik obik dub stop vaba e cän tirafas, nu ägetob tävakompenani no päspetöli eti, keli ya iküpob ninü stopöp as ketävan in yäk blövik. Pö nüxän äsagom obe: “kömob ad seadön lä ol in vab” äsif äcedom ad fredükön obi me atos. “Kikodo no dunolöv-li osi? If labol gitäti ad atos”, agespikob ome in ladälod neplidik. Sunädo äfärmükob dönu logis ad vitön spikoti fovik alik, ab in tik slipöfik obik, du jokam, leidanoidül e batatonät dönu äprimons, äjäfob ad skanön dö dun dranädik “blövayäkana” et, ed atan äbitom lestiliko in spadül votik. Sog omik äjinon labön fluni slipüköl, e ven ägalikob pos düps anik, äbinob in ladälod läs zunülik. Nu älogob naedilo küpäliko “blövayäkani”: äkodom voiko ga sio magädi negönik. Ma logot älabom-la bäldoti lifayelas plunätöfo foldegas, maged omik äbinon brefik ä blotöfik. Koap lölik oma ätemunon nämi muvemik. Logod oma äbinon bapälik, ab älabon notodi täläktik; älabom mustagi densitik dis nud bigik, logis dofik liföfik dis flom, kel ko herem platio piköböl äbinon sio lövik ab patiko benofomik. Älabom donamaxüli seädik täini, kel ätemunon lifi in solaglut Frikopik. Yäk blövik lunik älagon, if ästanom, jü surads omik, ed äpolom luhäti sadinik mö teads kil geiliki. Brefo: älecedoyöv omi veteriremani Brabiänik.
Jokölo ä noidülölo dilijan ärolon föfio da plen blonik nefinio äteniköl ko klifs binü ston redio pifiledól e sabaklivs fronik ona: föfio love klifaveg düfik, kel krugölo äzugon lü horit in fag neai äläsiköl. Pla kold flödik neita se sil blöviko bobotiköl love plen ko lefogalemödots vietik onik, kels äkontagons horiti, nu sol prilulik filamahitik Frikopik ägluton. Ven blövayäkan älogom, das äbinob galik, ed äjonülob nitedäli boso mödikumi in pösod onik, äprimom tävaspikodili in Fransänapük sulüdik. Büiko imutob bemastikön obi tefü logot neplitik omik, nu ämutob kösömükön obi tefü pron lukomunik omik, ab, veratö! luman et ga no äbinom nenmuadik. In stopöp balidsökik älofob ome värileti ela ‘kirsch’ (= celabrändin), kelos älabon seki, das änemom obi: ‘mon vieux’ (= flen bäldädik oba), ab äplöpom ad kodön ünü minuts lul, das äsmilob ladöfiko. Spikot omik äbinon migot coga e fefa, in kel ye suno fef äblebon buik. Äbinom provansalan, — äkonom, — feilanason, ämatöl ko jielan di ‘Oran’ se Laljerän nolüdik. Äzivegom as lutedan in el ‘Sahel’: län löpo seatik fo däsärt. Älabom cilis kil: hipul bäldikün ya älabom lifayelis degfol.
Do täläkt omik lölöfiko no idafomikon, spikot omik ga no äbinon nensiämik. Suniko äklülädom binön logodavan, frenologan, namabüosagan, penätavan. Äjäfom me tüv fonas medü vaälatuigül; äbinom stelavan ä strologan. Brefo: luman stunüköl et ämagivom me tim: düps äpasetikons mu vifiko. Äbeivegobs karovöpi bal pos votik, e soaro in neitasteböp ämuadom obi e sogi retik dub konots e böfs. Ab täno dönu neit äkömon ko slip nesaidik oka e ko dönuföv täva ün zänod oka, ed ün göd äsököl seil dönu ädabinon bevü tävakompenan obik labü yäk blövik ed ob. Ab dönu äsevom ad plidükön obi, e pianiko äkonom obe lifajenädi okik.
As feilanason idünädikom, ab ibinom ai ‘une mauvaise tête’ (= taälan). Ab ga idesinom ad no gevön eles ‘sous-offs’ (= donafizir) kodedi ad blamön omi. Ko taäl stübik äfölom bligi oka.
Ämutom dünädön nog dü muls te aniks, ven äkömom sumätöfü särjan, ko kel de timül balid älifom in nepüd: pösod, kel, äsä magnet ferini, ätirädom patöfis badik kalada eka. Vigs tel no nog ipasetikons, ed idöbikom demü nefölot so vemik ta tüted, das militacödalef äsedom omi lü pönarejimen in Frikop. Atos ävedükon omi lölöfiko todäliki: in pönadünäd äsevädükom oki neträitöfiki: ed om, kel ibinom jünu soldat geböfik, äplöpom is dub nefölot nu nog vemikum ta tüted ad pacödetön ad dünäd dü yels lul in el ‘biribi’ (= pönakompain tütedik in Frikop).
Is äsüenikom. Äsä büikumo in dünäd komunik ästeifom dönu ad fölön veriko bligi, dat pönatim omik no pöpluükonöv mö del bal sekü nefölot alseimik. Ab ai tik omik äjäfon me del libikama omik, tü kel ökanomöv getävön lü vilag okik, ed ölabomöv pöti ad lezunön leliviko dö ‘le drapeau’: “räg et!”, e dö kvatäds fiziras. Somo ädagetom göni löpanas oka. Ya yels fol e lafik dönbu ipasetikons, ven äleadom paslüdön fa flenädan ad fugön; ab telans päfanoms, ed alan ägetom läo nog pönodi mö yels lul…
Du tävakompenan obik äkonom, äkanob logön dub logodanotodot omik, vio tiks valik omik älüodikons lü din fümik bal, plödü kel nos ädabinon: libikam. Ädulos mö yels tel, büä vil omik laiduliko igloföl äd inämiköl äkanon pajenöfükön me prim duna. Älabom nu bruätavobodi, ab at no äbinon mikömik pro om, — äbinom ibo saunik äd älabom nämi lelatletik, — bi ägevos ome semikna pöti ad fagikön, e somo ad preparön fugi oma. Ituvom i flenädani, kel, leigo saunik ä nämik äsä om, pästigädom dub desir netadunovik leigik ab libikön, e pos mikonfid lunadulik rezipik bofikans isagoms ode koefi okas, ed ilonüloms disini fuga.
Disin at büiko pätikädon fa oms de flans valik: mögod gönik e mögod negönik pävätälons; tim e mod päbespikons veitöfiko; vegs fuga pästudons. Äplöpoms ad dagetön balatiko lölotis tel klotas sifädik pivorüköl: fino ün sudel pilonöl, kel sekü livüp äfasilükon fugi, ledun äjenöfikon. Ämutoms labön moni, ed ätifoms uti, keli äkanoms labedön: frans ze mältums. Täno äväloms libi.
No kobiko. Ek ögolom ve veg fa ok it pövälöl da belem Kabäiläna, ärajanoms te topi dönukobikama len jol tü del pälonöl. Us östebedoms odi dü neits balposvotik kil, do tim pro atos pilonülöl, if nos negönik öjenon-la, äbinon bundaniko saidik. If oms täno no ütuvoms odik ek omas öfövoms benofätio vegami ma plid lönik. Ab büiko äyuloms me yul vemikün ad nestipiko no trätön odi dub bät alseimik.
Tü tim pilonöl ädonulogoms odi tö top ilonöl len jol. Fug omsik jü top et iplöpon, ab frädü nelabs, kels ikoedons sufön fuganis so vemiko, das töbo ämemosevoms odi. Äplöpoms ad slüdön päskarani Kabäilänik ad loveükön omis lü jol Spanyänik, ab ön mod somik, das no älabom pöti, üf ölabomöv bo klieni ad atos, ad trätön omis. Me vien gönik äprimoms neito tävi love mel, ab tep äkodon, das äziflotoms dü vig lölik. Fino jol libüköl älogädikon: päskaran äsäboidom omis boso nolüdü ‘Valencia’ sui jolil soalöfik smalik, dono len klif skapik.
Spanyän binon nog ai län smuganas, ed i ut salamonopula. Klu no kanoy golön dü düpafoldil su dil alseimik jola onik, nes klokömön eli ‘pareja’ (= pär): telat günülanas laböl suiko tipotahätis geilik oksik. Atosi fugans no ibetikoms. Dü timül isölogoms savani Kabäilänik oksik in botil lunedik omik; täno ilöpiogrämoms me töb gretik ve klif skapik et riskädikölo ad sturön donio ed ad breikön särvigi oksik; ven fino ikömoms löpo älogoms us visü oks in fagot stepas teltum eli ‘pareja’: günülans tel.
Dü yels idisinoms ed ipreparoms fugi okas; ibetikoms te dönudageti liba okas; ispeloms timüli libüköl at; e nü — no säkolöd ön mod kinik! — idagetoms oni, nu ästanoms visü mans tel, kels ün timül büikum äbinoms nesevädiks pö oms, e kels nu äbinoms leneflens omas. Tü timül et äsevedoms te dini bal: näm di ‘Herakles’ in muskuls sveliköl okas; älaboms tiki te bali: ästanoms visü leneflens tel. No ävätäloms dö utos, kelos öjenon. Blövayäkan obik äsagom te flenädane oka: “Jäfikolöd me smalikan et! ojäfikob me votikan!”. Takediko ägoloms lü telat, e töbo bäldikünan günülanas ilabom pöti ad säkön omes me vögäd groböfiko büdik, kiöpao ikömoms, ed alan fuganas tel itatakom lefanäbi oka, ed igleipom me doats stalanämik äsä me skrub gugi mena lifik.
Konan äseilom dü timül. Konot lifafäta omik, vätäla dö fug omik, nelabas omik in bels Kabäilänik, kolköma omik ko el ‘pareja’ ifäkükon obi vemiko; ikodom, das äkelifob löliko ko fätots omik… Ven äseilom, vög ästobon; ti nennatemo äsäkob: “E täno-li?”
Lüd igo no idulon lunüpo. Deadiko drefäbs bofik äseatoms dis tatakans oksik, kels äjedoms funis de klif geilik ini mel.
Man labü yäk blövik: tävakompenan obik in dilijan Saharänik lü ‘Laghouat’, it äsufom klülabiko magädi konota oka dö deid günülanas tel len jol Spanyänik kobü kefugan okik se el ‘biribi’. Äseilom dönu, äd älogetom fagio. Älabob kludo timi ad meditön konoti omik, e täno, plu ninälo obe it ka ome, äsagob as kludod medita obik: “In dinäds et ba idunoböv-la otosi.”
Vöds at äsäglumükons logodi iglumiköl omik: notodot danöfik äsüikon in loged düfälik glumik oma. Ab äbetikob leigüpo neläbikanis tel et, kels dü föl bliga oksik pö kolköm ko midunans tel, in kels kliens taavistik nimälamena lekevas isüikons, ideadoms, ed äsagob seväriko: “Alo sasen et äbinon vero nezesüdik. Gitäd Spanyänik luveratiko no üdablinon oli demü fug olik.”
“Atosi elelilob latikumo, ab no äsevob ün tim et; alo no äbetikob osi tü timül kolköma obas ko el ‘pareja’,” blövayäkan ägespikom.
Nu ga älülogob mani ko meug votik: näm lelatletik omik, keli koap blotöfik ätemunon, äjinon nu pö ob boso dredälüköl. Ädagetob bosilo senäli neplitik, das no itadunob, ta sog oma, tü timül, das äkömom ad seadön as “klänatävan” lä ob ini vab. Ab atosi äkanob no plu sädunön, zuo luman ibrefükom obe tävi naütik. No äkanob neletön, das pasetalif omik änitedälükon obi, ed äsäkob, kis ijenon fovo tefü om.
Dü muls fol fugans tel izigliboms da bels e fots tio neviodiks Spanyäna; ivitoms lödis nemödik; itevoms neito, ab nes sevön kiöpio ud in lüod kinik ägoloms; inulüdoms okis me vuls e kebs no piküköls; ideiguiroms semikna dub soaf; pö riskäd pülikün tüva iditoms de od, ab ikolkömoms odi ma rajan ai dönu su ditatop. Pos muls fol dredälas mu vemikas, nelabas, ziglibas ävegoms da e love pürenens. Fino ilükömölo len mieds lomäna oksik ädasevoms, das, du glun Spanyäna äsvo äbinon hitik dis plants oksik, Fransän pifärmükon pro oms.
Mögi at fugans tel imutoms demön büikumo; ab tikod at ibinon nekösömik in tikalif balugik omas. Nu, posä iriskoms so mödikosi, e ga iperoms vali, däsper äbemastikon omis. Ävätäloms, das no äkanoms dunön bosi votik, äsä dunön oksaseni leigüpik. Ab ibelifoms-li üfo so mödikosi te ad reafön ad finod at? Bemastikams valik omas, benofät, kel ibenedon leduni disina lunüpiko fa oms pivätöla, öfinikons-li ini oknosükam? Atos no ämögon. Ditrets, dredäls, nelabs pibeliföls ün yelalaf at, kü izigliboms as lups faemik da fots, äneletons omis ad finükön lifi lönik omas. Ägegoloms se pürenens, ivedoms nämaladälikums, nü, pos timül jeikik lüköma omas, oms dü tim mulas fol ilaboms benofäti ad no tuvön plu neletianis mödikum su veg okas. Suno i sav äkömon dub kermetatrup, kele blövayäkan äknom bailön oki asä eli ‘homme fort’ (= man nämik), e flenädan omik asä lecekadünani.
Ab is el ‘cherchez la femme’ (= sukolöd vomi! sevabo: in din at vom binof jikodan) äkodon, das flens miserabik tel ämutoms ditön. Ön mod alseimik in züäd omsik äsevädikos, das bos tefü oms no äbinon verätik, nemu tü del mifätik seimik man labü yäk blövik äcedom osi frutabiki ad lüvön kermetatrupi, ed ad dönufövön soeliko zivegami oka. At ädulon atna te brefüpo: pos dels nemödik ätuvom vobodi in kurpinameinäds di ‘La Huelva’.
Brefüpo pos atos in Fransän stiam pälegivon, ed äkanom gegolön lü lomän okik, lü vilag okik. Fino. Atosi ädunom nenzogiko.
De tim et lifajenäd ketävana to val muadika obika ävedon läs dramatik. Ämatikom, älomädükom oki as tedan ä lutedan ini Laljerän, lü kel i flenädan omik igekömom, kelan nu älabom kafibötöpili in zifil: ‘Sidi-Bel-Abbes’. Bofikans älaboms benofäti; blövayäkan obik ägolom ai dönu lü länäd ad lutedön, ibä ävilom givön hipules oka dugäli gudik. Atans ämutoms vedön mans skilik. Pro dautil okik ävilom spälön eli ‘petit dot’ (= jigamagivot smalik). Äfäkükos obi, das äspikom ko löf so mödik dö jimatan e cils, ko ladälöf so mödik dö flenädan vönädik, ko kel tans somo jeikiks so mödiks ibalons omi. Man at idunom in ditret saseni, ab äbinom leno men badik. Ven älükömobs tö ‘Laghouat’ ed äleditobs de od, äpedob nami omik.
Nog ai vögäd däsperik sufoda tonon in lil obik, me kel dünan lotidöpila, ini kel äninikom leigüpü ob, nen das iküpom obi lä dilijan, ad säk jilotidöpana bigik, va ek ilükömon-la, ägespikom: “pas un chien!” (= (igo) no dog bal). Kolköm oba ko man labü yäk blövik ejenon bü yels plu teldegs; el ‘Laghouat’ äbinon ün tim et zifil Saharänik taimik, lotidöpil äbaiädon ko on; ävilob takädön us dü dels te tels u kils, e poso golön fagikumo lü vasov ela ‘Beni-Mzab’. Tü del sököl, du yan cema obik ämaifon, älielob spikön jilotidöpani gudälik — jielan äbinof elan di ‘Marseille’, o söl! — len sütayan ko ek, kela vög ma ced obik äbinon sevädik dub vögäds ya pilelilöls, e ga i no sevädik dub tons, kels äbinons löliko foginiks pro ob. Kim atan äkanom-li binön? Leno äbetikob mani labü yäk blövik, ibä, do vög, kel ägetonon da fafaraton sulüdänik jilotidöpana obik, ägebon vödis klaunöfik, kels äkoedons smilön lädi, do äkonon cogis, do äditibon plimis negidöfik, brefo do äduton lü man, kel äsevom ad drefön klienülis laidaremanas okik ad plidükön onis tefü lucans, kelis äspelom ad selön ones, — iba äbinos kleiliko lilamovik, das man len yan äbinom lutedan, — ga äbinon so löliko votik, äsä ut tävakompenana obik, so lefredik, so muadöfik, das no äbetikob omi, e ga päbätob dub on ad logön lü kim äduton. Ägolob ad logön naedilo: ga äbinom tävakompenan obik! Älogom obi, ed äglidom obi asä fleni bäldädik, si! äsägom igo, das söl ädutom lü flens omik. As Nedänan vemo gravik, ob päflätob te nemödo dub atos, ed äniniotirob dönu kapi obik, no älöfob ad fövön kolkömi ko blövayäkan. “If läd bo äsevoföf,” ätikob, e no äkanob nedunön ad memikön konoti lutedana in fef jeikik valik ona. “If laidaremans valik oma bo äsevonsöv…” Ab smil kio ladöfik, spikotam kio lefredik äbinon us lä sütayan bevü lutedan e jilotidöpan! Äbinos klülabik, das äselom ofe dinis difik. Is ed us ädavedons splodüls lefreda lelaodik. Göd jeikik lüköma omik tö jol ela ‘Valencia’ imoikon löliko se mem omik tü timül et. Ba no änilodom, das ob tü timül ot, kü om lelaodiko äsmilom, äbetikob atosi.
Ven imogolom, no äkanob nedunön ad dugön spikoti ko jilotidan obe ad om. Ävedof dönu lefredik dub mem oma. Klülos, das leno älabob diseini ad nunön ofe vödi bal utosa, kelosi ilükonfidom obe; ab ävilob naedilo vestigülön ofe, viomafädo äsevof dö pasetalif oma. Älobob omi büiko vemo, ad kanön sagön poso, das älüjinom lü ob, das sio ökanomöv binön mekädan.
“Lui, un homme violent?” (= Om binomöv mekädan?!) jilotidöpan äluvokädof me vögäd stuna lemuik. “Mais c’est un mouton! (= Ab om binom güo äs jip!). Kanoy golön love om! Sevob omi de cilüp omik, sevob i palis omik.”
“Kiö! Ol binol-li kludo i provansalan?” äsäkob.
“Du tout. Je suis Algérienne, comme lui Algérien”. (= Vero no. Binob ji-Laljeränan, leigoäsä om binom hi-Laljeränan.) “Liö! no edünädom-li üfo pö el ‘biribi’?”
Läd älülogof obi büiko me logs gretik sekü stun, äsva süpo älogof asä lotani lotidöpila okik lödani marda, täno äsplodülof me smil lelaodik. “Ag! kio atos binon drolik! ag! kio atos binon klaunöfik!” äsagof smilölo. “El ‘Zéphirin’ ritik in el ‘biribi’! No badocedolös! o söl! das smilob so vemo; ab lio tikod et edavedon-li pö ol?”
“Om it ekonom osi obe.”
“Ha! dub atos memosevob omi,” äsagof, “c’est bien lui, quel blagueur, que ce diable de Zéphirin’! (= atos binon ebo bos de om! pleidülan kiom el ‘Zéphirin’ maleditilik at binom?!) Ed ekonom ole, das om in el ‘biribi’…, “ah, comme c’est comique, comme c’est spirituel, comme c’est fantastique’!” (= ag! kio atos binon klaunöfik, kio atos binon spiritik, kio atos binon magälik!)
Konota lölik, me kel luman maleditilik et, kel in magäl oka klülabiko äsevom ad sümädön so gudiko fatüli: ‘Alexandre Dumas’, ijänälom obi so vemo dü täv naütik da Saharän, vöd no bal äbinon veratik.
Se Volapükagased pro Nedänapükans. Yel: 1941. Pads: 2—5, 11—14.
Leigods anik bevü man e vom
Man binom slafan kösömas okik, vom lönülof ye ma dinäds.
Man steifülom neai ad nüflapön seimöpo klufi, büä etuvom fögi. Vom sumof nen vätäl lunik zäpi, hiloti buta okik u pödaflani klotikefa.
Man cedom, das no kanom säbuonön fladi nen buonitiröm. Vom steifülof ad sestörülön buoni me jim, me neif u me knopihuk; if no plöpof medü atos, tän pedof balugiko ninio buoni, ledin binon ga, das kanoy gifön flumoti se flad.
Man labom cedi, das jeifaneif jonidon ad jeifön oki me on. Vom labof cedi votik tefü stum et, e gebof oni ad tipükön stibis ud ad kötön me on klafis.
Ven man penom, val muton binön pötik: penikipian, nig e papür mutons binön kurato soiks u soiks, e famül lölik muton seilön. Vom sukof diledi papüra no nog pebepenöla, sumof bledi se konömabuk okik, u pödaflani köva pegeböl. Tipükof stibi me jim okik, pladof papüri sui tabategäd, kledof me stul okik usio ed isio, e penof täno tikis okik sui papür, du semikna sugof len stib u klinükof me on nueli riküla okik. No patupof in jäf okik fa cils, kels resitons naedamataibi de tel, u studons tonodemis. Om skanom e blasfämom, if nüsugapapür binon netuvovik, of bladof ve papür, lefänof oni mö naeds anik mo e ge in lut, kipof oni fino sus fil, jüs labon kölili braunik. Om lesagom, das pro om binos nemögik ad penön me nig peädik miotik somik. Of mufilof oni me penikipian okik, e dagetof se spadülils nog so mödiki, das lupenof penoti lölik sui papür.
Man steigom penedi okik nen tik ini penedabog. Vom dönureidof nogna ladeti, vestigof, va sio efäläkof gudiko kövi, e leadof täno falön oni kazeto ini penedabog.
Pened mana finikon me nemapenät omik. Ut voma me pospenäd. Man bepenom te balna flani. Vom penof anikna traväro love on.
Vom reidof ai büiko finodi buka. Man primom pö prim.
Se Volapükagased pro Nedänapükans. Yel: 1941. Pads: 6—7.
NUNS.
De “Vpavöds nulik” nu dabinons liseds lul: Vp.-Deutänapük, e liseds tel: Deutänapük-Vp., kels bofik lätik ninädons vödis valik, kels komädons in fol balid lisedas votik lul. Utans, kels no nog dalabons kopiedis lisedas at, e vilons kopiedön onis, kanons koenön balato onis de redakan balid Vpagaseda at. Mutons ye promön ad gesedön onis ome mögiküno suno, sodas votikans, kels i vipons ad kopiedön lisedis at, no nedons stebedön tu lunüpiko lüsedi onas.

Kanons pasivön de söl: ‘Dr. Arie De Jong’ in ‘Voorschoten’ (Nedän), ‘Leidscheweg’: 39. Potakal: 107174:
Gramat Vpa fa ‘Dr. Arie De Jong’	fl. N.	1,—
‘Wörterbuch der Weltsprache’ fa otan	„ „	4,—
‘Leerboek der Wereldtaal’ fa otan	„ „	1,—
‘Lehrbuch der Weltsprache’ fa ‘Johann Schmidt’	„ „	0,80
‘De Wereldtaal’. Vp. fa ‘J. G. M. Reynders Sr.’	„ „	0,35
Statuds e nomem konömik Vpakluba val. Ned.	„ „	0,25
Yelod: 1941 Vpagaseda pro Nedänapükans	„ „	2,—
Yelods büik gaseda at a yelod	„ „	1,50
Hüm Vpa (vödem teik)	a samäd 1	„ „	0,05
a samäds 10	„ „	0,25
a samäds 50	„ „	1,0
Vpamäks a samäds 100	„ „	0,50

Kanons pasivön de söl: ‘J. G. M. Reynders Sr.’ in ‘Den Haag’ (Nedän), ‘Goudsbloemlaan’: 120. Potakal: 199061:
‘De Wereldtaal’. Vp. fa ‘J. G. M. Reynders Sr.’	fl. N.	0,35
‘Statuten en Huish. Reglement der Alg. Ned. Wereldtaalvereeniging	„ „	0,25
Statuds e nomem konömik Vpakluba val. Ned.	„ „	0,25
Yelods 1id jüesa 9id Vpagaseda pro Nedänapükans a yelod	„ „	1,50
Se Volapükagased pro Nedänapükans. Yel: 1941. Pads: 7—8.
VOOR DE PROPAGANDA VAN HET VOLAPÜK. I.
1.	El ‘Phileas Fogg’, sotefä äsevoy ni älabom jimatani ni cilis — bos, kelos kanon jenön pö gudikünan — ed i ni röletanis ni flenis, kelos binon läs valemik.
1.	Philias Fogg zoover men wist noch had echtgenoote (vrouw) noch kinderen iets dat kan gebeuren bij den besten en ook noch bloedverwanten noch vrienden wat is minder algemeen.
2.	Äküpom in cem et i lisedili, kel älagon sus pendülaglok.
2.	hij merkte op in kamer die ook een lijstje dat hing boven de pendule
3.	At äninädon programi utosa, kelosi ämutom dunön aldeliko.
3.	dit bevatte (behelsde) het programma van hetgeen dat hij moest doen dagelijks
4.	‘Fogg’ e hidünan omik ägoloms sunädo lü stebedacem.
4.	Fogg en bediende zijn gingen terstond naar de wachtkamer
5.	Ven ‘Phileas Fogg’ älüvom eli ‘London’, fümo no ätikom, das detäv omik ödavedükon stunikami somik.
5.	toen Phileas Fogg verliet Londen zeker niet hij dacht dat vertrek zijn zou verwekken (baren) verbazing (opzien) zulk een
G. L. OELICHT.
Se Volapükagased pro Nedänapükans. YYel: 1941. Pads: 9—10
Cogil
Fa ‘Tsjekhov’.
Petradutöl se Rusänapük ini Vp. fa ‘F. J. Krüger’.
Zedel nifüpik lämpik… Flod binon vemik, nif kniron dis futs; e pö jiel ‘Nadenjka’, kel kipof obi len brad, krugüls su tämeps e daun sus löpalip; petegons me frod largentöfik. Stanobs su bel geilik. Fo obs plen skapik tenikon de futs obsik jü lestab fälida, logobs äsvo ini lok. Näi obs slifavabil smalik me stof klilaredik petegol dabinon.
“Slifavabobsös donio! o ‘Nadezjda Petrovna’! dabegob ole, te mö naed bal! Lesiob ole, das oblebobs nätiks.”
Ab ‘Nadenjka’ dredof. Spad lölik de gumajuks smalik ofik jü fin donik bela gladik jinon lü of as gufur dredabik levemo dibik. Tikäl ofa binon teafülik, e natemam ofik stobon, ven logof donio, nü te vüdof ofe ad seidön oki ini slifavabil. Ab kis bo ojenon-li, if orsikof ad flitön ini gufur?! Odeadof, operof täläkti!
“Dabegof ole!” sagob. “No dredobsös! Ga suemol, das atos binon smalakurad, dredöf!”
El ‘Nadenjka’ yilidof fino, e logob ma notodot logoda ofik, das dub yilid riskädükof lifi okik. Seidob ofi paelik dremik ini slifavabil, bradob ofi, e stürob obi ko of ini gufur.
Slifavabil jiton, äsä günaglöb. Lut paduflitöl flapon ini logod, roron e feifon in lils, sleiton e knibon doliko sekü badöf, vilonöv desleitön kapi de jots. Dub jok viena no labobs nämi ad natemön. Jinos, äsva diab it egleipon-la obis me kluvs oksik, e tränon-la obis rorölo ini höl. Yegs züik kobioflumons ad strip lunik mäpeto mospidöl bal… Nog dü pülatimil, ed obs — so jinos — opäridikobs!
“Lelöfob oli, o ‘Nada’!” sagob lafalaodiko.
Slifavabil primon ad vegön ai nevifikumo. Ror e brum slifabemas no plu binons so jeikiks, natemam sästobon, e fino stadobs dono. El ‘Nadenjka’ binof ni lifik ni deadik. Binof paelik e natemof töbo… Yufob ofi ad löädön.
“Demü prem nonik oslifavabob dönu,” sagof, du lülogf obi me logs lejekik. “Demü bos nonik in vol! Binob tio deadik!”
Boso latikumo säkofudikof, e logedof obi säkölo ini logs: va espikob-la vödis fol et, u va te ekredof-la in lenoid viratepa, das elilof onis.
Se Volapükagased pro Nedänapükans. Yel: 1941. Pad: 15.
NUNS.
Volapükaklub valemik Nedänik.
Ladet nulik (nelaidüpik):
läd: ‘A. Cramer-Van Dissel’: ‘Doorn’, ‘Huize de Mervehoeve’, ‘Woestduinlaan’: 1.

Vpaklub valemik Nedänik ojenükon kobikami 31id oka ün poszedel zädela: 1941 mäzul 22 tü düp: 2 in bal lecemas ela ‘Hotel “Noord-Brabant” ’ ‘Vreeburg’: 3 in ‘Utrecht’.

Ad givön konletanes bevü Vpans pöti ad kosikön ko ods, gebidükobs ones vilöfo rubrigi at. Utans, kels vilons gebön pöti at, kanons kludo givön balane redakanas gaseda at ladetis oksik ko mäniot yegas: könäds, potamäks, potakads, … kelis vilons tökön.

Peselons ünü yelafoldil 4id yela: 1940 Vpamäks 100.
Se Volapükagased pro Nedänapükans. Yel: 1941. Pad: 16.
VOOR DE PROPAGANDA VAN HET VOLAPÜK. II.
Däsärtalödans pevealöl.
Speariko love dil gretik sürfata gianagretik Nolüda-Frikopa, net küpädik, nog tu nemödiko pestudöl, ön tef ömik nog klänöfik, lifon: tuarägans. Nem ya binon bisarik. Ons it no labons nemi ad jonädön neti lölik okas; Larabänans änemons oni “neti pevealöl”, ven äkosikons balidnaedo ko ons, bi mans, pos riv bäldota semik, älenlaboms veali zü kap e logod piflabülöli, sodas mud e nudahogs pategons, e te slitod blebon maifik pro logs. E kösömot at nog dabinon ün attim. Binon bos patik, do binos fe no patik ad loegön zigolön in lofüdän menis pevealöl, ab täno binons voms, no mens. Topäd, in kel tuarägans lödons, tenikon de siem lofüdik Saharänas zänodik jü nil sabadäsärtas ve jol Latlanteanik, e de sulüd Laljeräna jü blegod ela ‘Niger’ e taned kveatorik, kel zugon jü lak: ‘Tchad’. Kösömo dadiloy onis ad bärbärans nolüdajola Frikopa, ab ‘Francis Rennell Rodd’, kel elautom bü brefüp buki dö däsärtalödans at, buükom ad nemön onis Lübänanis, e bedotom vemo röleti onsik ko bärbärans.
G. L. OELICHT.
Se Volapükagased pro Nedänapükans. Yel: 1941. Pad: 17.
VOOR DE PROPAGANDA VAN HET VOLAPÜK. III.
Net tuaräganas.
Nu tribüts gretik fol tuaräganas binons sevädiks. Bal atas belodon vasovagrupi: ‘Aïr’ üd ‘Asben’: topäd belik, da kel karovaveg gretik de Mel Meditäränik lü Zänoda-Frikop zugon; dü steb omik mö muls zül bevü däsärtalödans el ‘Rodd’ elödom mu pato lä tribüt at. Ya sis tumyels mödik pöp ela ‘Aïr’ dasevon regi, kel letopätom tö ‘Agadès’, ab kel luverato neai eplagükom nämädi mödik, pläsif fädiko päyufom fa dafamülacifs veütikün. Cal oma no binon geridöfik: reg padavälom fa komulans dafamülas veütikün. Binos küpädik, das plin nuik licinom se slafanafamül, e sagoy, das atos i ebinon jenet tefü regs vüik. Slaf loniko pezepöl klüliko no plu dabinon, sisä el ‘Aïr’ ereafon ninü flunaziläk Fransänik, kludo sis yels ze foldeg, ab jenöfo mastan e slafan stadons, ko baiod rezipik, nog in pladät ot, äsä büikumo. Lä atos mutoy ye küpetön, das slaf bevü tuarägans leno labon natäli kruälik ut, äsä ün tim vönik pö Romänans; slafans at leno paträitons badiko, e no jenöfot, das kibons slafanis, ab das ravons slafanis, emirepütükon tuaräganis. Plä kladät noubanas ed ut slafanas, if daloy givön ones nemis at, nog els ‘imghads’ sonemik dabinons: nemi, keli ba kanoy tradutön me “dutetan”.
G. L. OELICHT.
Se Volapükagased pro Nedänapükans. Yel: 1941. Pad: 27.
VOOR DE PROPAGANDA VAN HET VOLAPÜK. IV
Noubans, slafans e parvenans.
Els ‘imghads’ at binons vemo luveratiko licinans de krigafanäbs, kels latikumo semamafädo pelibükons. Mens at alo no palecedons as “dalabot pösodik” tribüta noubik, lü kel rigiko eledutons; ga tan bevü bofiks binon nabikum, ka pladät vü feudasöl e feudan. “Tribüts noubik” komulons tuaräganis rafinatribütik. Els ‘imghads’ bäldikün ga leno binons votiks, äsä licinans tribütas pesumätüköl; ab ba pladät nuik (so el ‘Rodd’ niludom, ab atos tonon ze tuvemiko) ya licinon se stonatimäd!… Reto tuarägans binons vemo senälöfiks in din gredäta e sogäta, e fölons fomedis. Atos i binon leno bisarik, ibä sis lunüp no plu laboy lecedi tumyela degjölid, das bevü “natamens” e natädans lüäl dialik ä libik dareigon-la. Güö! plü menav progedon, plü klülädos, das in sogäd nonik so vemo lefimoy len sogätadifs e kösömots valasotik, äsä ebo bevü läskulivans. Bevü lafanatädans sumätöf büdülas, geböfas peloveüköl e vönaoloveikods dagetons igo kaladi milaidatiketa.
G. L. OELICHT.
Se Volapükagased pro Nedänapükans. Yel: 1941. Pad: 37.
VOOR DE PROPAGANDA VAN HET VOLAPÜK. V.
Matriarkat.
So pö tuarägans de ‘Aïr’ tribüt padadilon ud ad “mens regik”, ud ad els ‘Kel Owi’: dif, kel lölöfiko baiädon ko sogätadif vönaoloveik vü länanoubanef bäldik e teda-raistokratanef parvenik. Pö “mens regik” cädikün mödikans dabinons, kels lecedons elis ‘Kel Owi’ as mens nen sogät veütik alseimik. Ab pö atos nog küpäd kömon: sogät, keli tuarägan labon palonon dub ut mota okik, no dub ut fata okik. “Vom ninopolof cili, büä pamoton,” sagoy in el ‘Aïr’, “e kludo cil duton lü mot”. If vom matikof ko man tribüta votik, tän cils, kels pamotons se mat et, blibons pö tribüt ofik; ons no loveikons lü omik. El ‘Rennell Rodd’ lesiom igo, das, ven neflenam davedon bevü tuaräganatribüts difik, man yunik mutom lüvön fati oka ä lüyumön lü krigans tribüta mota okik — ifi, ven om so dunöl, mutomöv bekomipön fati lönik oka. Dins somik pluna pelesagons tefü nets matriarkatik votik, ab no klülos, das el ‘Rodd’ ebekomom jeneti somik. Sio jinos nebefeitovik, das voms pö tuarägans juitofs digidi pato gretiki. Ba, bi ofs zigolofs nenvealo?… Lio geböf bisarik at edavedon, no nog sevoy fümiko; bo tuved säkäda binon balugiko atos, das tuarägans, kels setevoms ad ravön slafanis u dinis votik, eviloms nesevädovükön okis, ad no riskädikön demü vindit. I belans in Marokän blägükoms mödadilo logodis okas, ad no pasevädovükön, ven setevoms ad ravön.
G. L. OELICHT.
Se Volapükagased pro Nedänapükans. Yel: 1941. Pad: 45.
Volapükaklub valemik Nedänik: Kobikam 31id
Fa ‘J. G. M. Reynders’.
Kobikam valemik 31id päjenükon tü poszedel zädela: 1941 mäzul 22 in bal lecemas ela ‘Hotel “Noord-Brabant”’, ‘Vreedeburg’: 3 in ‘Utrecht’.
Presidan: ‘Dr. Arie De Jong’ ämaifükom ze tü düp: tel e laf kobikami me spikäd Vpik sököl:
“O siörs!
Dönu ekobokömobs pro kobikam valemik, e fät dälon obe ad lüvokädön oles benokömi ladöfik.
Sis kobikam valemik büik obas mödikos ejenon. Obs valik memobs delis jeikik, kelis elifädobs ün mayul äyela. Ünü dels lul komip pilonädon, e me atos krig ifinikon pro obs, ab no pro ret vola. Nog ai krig fovon ad dareigön vemiko bevü palets nämädik tel. Fütür nog pategon me veal densitik, e leno sevobs, kiüpo veal et potovon, e kis posätegon täno dub atos. Ab spelobsös, das timül, kü atos ojenon, no obinon ün fütür tu fagik, e das stips, me kels püd polonülon, obinons somiks, das palets valik okanons plidön onis! palets valik, klu i läns smalikum, kels peketränons in davir. Ibä, pas if atos ojenon, dalobs spetön, das püd obinon dulöfik. I pro din, keli obs slopobs, pro Volapük obsik, spelob, das püd no ozogon tu lunüpiko, ibä krigastad nuik no binon födöfik pro din obsik. Nu tiks valikanas te jäfälons ko krig, e töbo laboy nitedäli pro diseins püdikum. Pas if dönu püd odabinon, dalobs spetön, das olabobs benoseki me steif gidik obsik. Ab töbidobsös i ün tims fikulik at, e steifobsös ad süadükön menis, das zesüdos, das dalabobs näi natapüks püki neudik bal, kel gevon nete nonik buami patik! E das te Volapük obsik fölon flagi et, vo no nedob sagön limanes kluba obsik.
O siörs! primobsös nu vobodi! Maifükob kobikami valemik kildegbalid Vpakluba valemik Nedänik.”
Posä protok kobikama valemik büik piloreidon e pizepon fa kobanef, sekretan äblinom nunodi dö yel epasetiköl. Brefo at äninädon sökölosi:
Klub ed i propagid, keli ävobädon pro pak Vpa ela ‘Schlyer’, äsufons fluni dämabik de krigastad in Yurop e koup läna obsik. Limananum äblebon zao ot. Kobikam valemik büik päjenükon tü 1940 mäzul 30 in ‘Utrecht’. Nunod veitöfik kobikama at komädon in nüm: 3 jäfidota obsik äyela. Delagaseds anik älasumons ini padüls oksik nunodi brefik kobikama. As geäd ad atos lecifef ägeton begis demü nüns tefü Vp. Jäfidot kluba: “Vpagased pro Nedänapükans” epubon ai nomöfiko aipos muls tel. Pö prim yela at gased eprimon yelodi 10id oka. Gased binon jäfidot calöfik Vpakluba val. Ned. ed i Diläda val. feda Vpaklubas. Limans klubas bofik getons glato gasedi. Demü propagid Vpa leigüpo pasedon nomöfiko niveres e löpajules mödikes in lomän e foginän, delagasedes, reidalecemes notidik, studanaklubes, stitodes votik defik e privatanes ze mödikes. Redak ädalon getön pluna jonülis nitedäla. Ini yelod epasetiköl yegeds veütik anik pälasumons, äsä “Yesus Kristus in kuraan slamanas” fa ‘Prof. Dr. Alb. Sleumer’; “Yunöf nen bäldöf e lif nen dead” fa ‘Petre Ispirescu’ petradutöl fa ‘Stefan Basilescu’; kapit se lebuk: “Bartje” fa ‘Anne De Vries’ petradutöl fa ‘F. J. Krüger’; “Lif in ‘Mekka”’ fa ‘Sirdar Ikbad Ali Shah’ petradutöl fa ‘Dr. A. De Jong’.
De Vpamäks sevädik semäds 600 peselons ünü yel epasetiköl. Geb propagidamäkas at mu vemo pakomandon fa lecifef.
Ad el ‘Wörterbuch der Weltsprache’ gretik fa ‘Dr. Arie De Jong’ fovaliseds nulik tel epubons ün yel epasetiköl, sevabo: fövot 7id, ninädöl vödis nulik ze 3800: Vp.-Deutänapük, e fövot 8id, ninädol vödis ot, ab: Deutänapük-Vp.
Pämod: ‘De Wereldtaal’. Volapük. fa ‘J. G. M. Reynders Sr.’, pepüböl ün 1939 dub ‘N.V. v/h Kemink’ in ‘Utrecht’, dageton sevädi mödikum. I delagaseds anik emäniotons pubi pämoda at. Limanes ebegoy ad pakön mögiküno pämodi at. Suäm pülik mö fl. N. 0,35 no kanon binön dod pro nitedälans.
Sekü slud kobikama val. büik propagidabledils pepübons aipos muls tel, kels diseinons ad süükön pö yunanef nitedäli pro Vp. Bledils at, petiädöl “Pro yunanef Nedänik” pepakon ön mafäd vemo gretik. Pö prim yela at tiäd pevotükon ad “Voor de propaganda van het Volapük” (= Pro propagid Vpa). Dub atos disein bledilas panotodon gudikumo.
Tü 1940 yanul 1 klub ädalon mebön dabini 50-yelik oka. Yegedi dö jenöfot at tuvoy in yanulanüm yela: 1940.
Dö diläd val. feda Vpaklubas mödikos no kanon pemäniotön, bi krigastads in Yurop eneletons ad laibinükön kosami ko limans ona, ed ad vobön mödiko demü propagid Vpa.
Tefü mätedians Vpa kanoy nunön, das i ons mutons sufön vemo dub tims nekösömik. Semiks onas pemütons ad binön nenvobiks. Jäfidots de ‘Interlingua’, ‘Occidental’ e ‘Novial’ büfino no plu opubons. Jäfidots votik pubons in gretot smalikum. Atos binon vo blöf, das krigastads vobedons vemo dämabiko propagidi säkäda valemapükik. ‘Prof. Paul Mitrovitch’: profäsoran tedanivera in ‘Sarajevo’, i nog ai steifom ad blinön tuvedi säkäda at. Ün äyel epübom pämodi kilid tiädü ‘Les problèmes interlinguistiques’.
Sekü büad reigänakomitetana pro ziläk pekoupöl Nedäna, komädöl in el ‘Verordeningenblad’ de 1940 setul 21, e ninädöl lonamis ad dagetön lovelogami klubas, pösodas e stitodas nen disein konömik, lecifef Vpakluba val. Nedänik enunon tü 1940 tobul 12 lecödädale: dilekan bitöl poldanefa in ‘’S-Gravenhage’ dabini kluba at.
Pos loreid nunoda kal dö 1940 päxamon e päzepon. Kal päjöton me jötasuäm gönetik mö fl. N. 15,76. Täno vipresidan: söl: ‘N. Schavesande’, kel älabom turni ad necalikön, pädönudavälom me vögods valemik.
Tefü kobikam val. sököl büfiko pälonos, das at pojenükon ün 1942 mäzul in ‘Utrecht’. Posä nog dins anik tefü Vpapropagid päbespikons, e komans isludons ad sedön nemü kobanef glidi cifale: ‘Prof. Dr. Alb. Sleumer’ in ‘Godesberg a. Rh.’ presidan äfärmükom me vöds pötik anik kobikami.
Dü kobikam konlet smalik Vpaliterata pijonetükon.
Lecifef kluba binädon me ‘Dr. Arie De Jong’ in ‘Voorschoten’: presidan; ‘N. Schravesande’ in ‘Hilversum’: vipresidan; ‘J. G. M. Reynders Sr.’ in ‘Den Haag’, ‘Goudsbloemlaan’:120: sekretan-kädan.
Se Volapükagased pro Nedänapükans. Yel: 1941. Pads: 22—24.
Vokanem kata
Petradutöl se Yapänapük ini Volapük fa ‘F. J. Krüger’.
Sematimülo man äkeblinom plödao kati, keli igetom, e ven ävilom givön one nemi, ätikom difiko, nu in lüäl at, täno in lüäl et: nem at vo no gudon, nem et diseinon nosi; no äkanölo sludikön, ävokom oni balugiko me: “O kat! O kat!”
Vüo ek äkömon ed äsagon: “Kisi atos sinifon-li? Binos fopik. Lio kanoy-li vokön nimi at me: o kat! Ob vilob givön one nemi. Bu val, bevü follögafs tigrid binon nämikün, demü atos nemoyös oni tigridi!” Kludo ägivom one nemi: tigrid.
Ävokölo kludo: “O tigrid! o tigrid!” votikan äkömon ed äsagon: “Fe lesagol, das enemol oni soiko, dub atos, das tigrid binon nämik, ab at leigodü drak no leigon demü näms, kludo nemolös oni draki!”
Kludo ävotükom nemi ona, ed ävokom: “O drak! o drak!” Dönu ek äkömon ed äsagon: “Viovemo lesagol, das drak binon nämik, — if lefog no dabinon, igo drak kanon dunön nosi; demü kod at, binos gudikum ad nemön oni lefogi.”
Äkoräkom kludo nemi ona ed ävokom: “O lefog! o lefog!” Dönu ek äkömon ed äsagon: “Viovemo lesagol, das lefog pluon lä drak — if at padrefon fa vien, binon din nennämik, demü atos, binos gudikum ad nemön oni vieni!”
E dönu ävotükom nemi ona ed ävokom: “O vien! o vien!” Täno ek äkömon ed äsagon: “Viovemo sagol, das vien mobladon lefogi, — dub atos, das kanoy taedön oni me papürafenät, binos gudikum ad nemön oni papürafenäti.”
Kludo dönu äkoräkom nemi, ed ävokom: “O papürafenät! o papürafenät!” Täno dönu ek äkömon ed äsagon: “Viosuvo sagol, das papürafenät taedon vieni, — ven at kobikon ko rat, on padäbetueton löliko. Demü atos, nemolös oni rati!”
Täno, balidnaedo, dalaban kata ägetom tiki: “Dub atos, das kat binon dabinäd, kel vikodon rati, kluo nem: kat binon pötik.” E so, konoy, ägeikom ad vokanem rigik: “kat”.
Se Volapükagased pro Nedänapükans. Yel: 1941. Pads: 24—25.
NUNS.
Vpaklub valemik Nedänik.
Ladet nulik:
söl: ‘N. Schravensande’ in ‘Hilversum’, ‘Neuweg’: 361.

Tü 1941 mäzul 22 kobikam valemik Vpakluba val. Nedänik pejenükon in ‘Utrecht’. Nemü kobanef lecifef elüsedon cifale glidi patik, demü kel cifal esagom medü penäd dätü 1941 mäzul 31 presidane kluba dani ladöfik oka. Se penäd at leigüpo klülädos, das nüm: 2 gaseda obsik no erivom cifali, dub kelos paplänos, sekü kod kinik no egetobs atna vipis omik pro benosek kobikama.

Peselons ünü foldil 1id yela: 1941 Vpamäks 200.
Se Volapükagased pro Nedänapükans. Yel: 1941. Pad: 25.
Ledaut e milanan
Se “Konäds Lägüptänik vönik” fa ‘M. A. Murray’.
Äjenos dü reig rega: ‘Ramses’: son sola ä löfäb ela ‘Amon’: reg godas. ‘Ramses’ äbinom krigan gretik; in krig äsümom ad el ‘Mentu’: krigagod; äbinom vemo kuradik, äsä son jigoda süla.
Nu himayedal ästadom in ‘Naharena’, kö flumed gretik: ‘Euphrates’ föfiodränon vatis okik lü mel.
Ed ägetom tripi de vasals plinik oka, ibä ivikodom tribütis zül caranas, e nek äkanom riskön bosi lo logod omik, ven äsetevom in vafem fulik. Plins äbiegoms fo om me kaps oksik talio, du natemot omsik äkontagon gluni, keli futs omik ibestepons.
Gretik ä magifik trip omsik äbinon, kel äbinädon me gold e nobains in köls valasotik: lasur blövik e türkot grünik, kel pededieton jiele ‘Hathor’: jigod lelöfa e freda. E slafans älüpoloms su bäk oksik boadasotis benosmelik, kels äbinons väpiks ä raomiks, äsä bims in län godas.
Plin ela ‘Bekhten’ i äkömom; pidugädom fa ledaut bäldikün oka; äpladom ofi foi slafans, ibä äbinof dil süperikün tripa omik.
Äbinof vemo jönik, koap ofik äbinon benofomik ä lunedik äsä pam, e reg äfäkikom lölöfiküno in lan oka, ed älelöfikom ofi bu val. Ävedükom ofi jimatali regik oka, ägivom ofe nemi, kel ösevädükon ofi in län Lägüptänik: ‘Neferu-Ra’: jön ela ‘Ra’ pänemof, ibä jön ofik äleigon ad solasviet. E nem päpenon ini lovat regik, soäsä kösöm äbinon pö regs Lägüptänik e jiregs omsik.
Pos atos reg: ‘Ramses’ ägegolom lü Lägüptän ko jimatal regik oka: jireg: ‘Neferu-Ra’. E ven äkömons ini län blägik: Lägüptän, of äduinof fomedis valik, kelis jireg Lägütpäna ämutof duinön in tems. Nu äjenos, das reg: ‘Ramses’ äbionm ü del teldegtelid mula: ‘Payni’ in el ‘Thebae’ veütik. Ed ävegom lü tem de ‘Amoe’, ibä at äbinon del zäla jönik goda, kü nafs änafons mo e ge su vat ko flamots e lits, e kü “naf saludik”, kel pidekon me gold, e pikölon in köls nidik, pätovon löpiko, dat mens kanons logón in naf magoti ela ‘Amon-Ra’. E jireg: ‘Neferu-Ra’ ädugädof himayedali, ibä jireg Lägüptäna ai ebinof jileplekan de ‘Amon-Ra’: reg godas.
Ven nog äbinons in tem, kurans rega änükömoms ad nunädön lükömi nunana plina ela ‘Bekhten’. Pifledom me legivots pro el ‘Neferu-Ra’: jireg Lägüptäna: ledaut plina ela ‘Bekhten’, ed äblinom i nuni pro reg. Ven äkömom lo reg, äbiegom talio, äsagölo: “Dabeni ole! o sol tribütas zül caranas! Dälolös, das komobs fo logod olik!”
Täno äbiegom dönu talio, ed oloveblinom nuni, keli igetom de plin ela ‘Bekhten’, ele ‘Ramses’: reg Lägüptäna: “Komob lü ol, o reg nämädik! o söl oba! demü jiel ‘Bent-reshy’: sör smalik jirega: ‘Neferu-Ra’; ibä labof malädi in koap oka. Sedolös kludo mani nolik, dat logomös e sanomös ofi!”
Reg älüikom lü kurans okik, ed äsagom: “Ramenolsöd penani doma lifa, e ramenolsöd i utanis, kels sevoms dinis klanedik saludöpa ninik!”
E kurans äspidoms ad ledunön stibi, ed äblinoms omis ini kom omik, e reg äsagom omes: “Ebüedob kömön olis isio ad lilön dini at. Nemolsöd obe mani, kel binom saidiko nolik ä skilik ad pasedön lü plin ela ‘Bekhten’!”
Täno ävätäloms ko ods, ed äsedoms as man nolik ä skilik penani: ‘Tehuti-em-heb’ lü reg, e reg äbegom ome ad kegolön ko nunan plina ela ‘Bekhten’ ad sanön söri smalik jirega.
Ven penam: ‘Tehuti-em-heb’ äkömom ini ‘Bekhten’, pädugom lü el ‘Bent-reshy’. Äbinom man nolik ä skilik, ed äküpom, das ledaut äbinof in nämäd lanana, kel äbinon neflenik kol om, ta kel nol e skil omiks öfrutons nosi, e kel övanükon magivis oma.
Täno plin ela ‘Bekhten’ äbinom lügik, e lüg äbinon in ladäl omik, ab el ‘Tehuti-em-heb’: penan äkonsälom ome ad sedön nogna nunani lü Lägüptän, ed ad yufön hieli ‘Khonsu’: sädiaban, ad momofön milanani se el ‘Bent-reshy’: sör smalik jirega.
Benö! so gretik fagot de ‘Bekhten’ lü Lägüptän äbinon, das sis timül, kü el ‘Tehuti-em-heb’: penan idegolom de ‘Thebae’, yels kil äpasetikons, büä nun telid ärivon regi: ‘Ramses’, e dü tim valik et milanan älödon in ‘Bent-reshy’, e no äkanon pamomofön.
E ven nunan telid älükömom, reg: ‘Ramses’ äbinom dönu in ‘Thebae’, ed äbinos del balid mula: ‘Pakhons’: mul, kel pededieton ele ‘Khonsu’. Ästepom ini tem, pädugädölo fa kurans omik e nunan plina ela ‘Bekhten’. In tem magots tel ela ‘Khonsu’ ädabinoms; äbinoms magots vemo milagiks, vemo saludiks; bal omas panemom: ‘Khonsu’ in ‘Thebae Neferhotep’, e votik: ‘Khonsu’: sädiaban. Benö! el ‘Khonsu’ binom god muna: son ela ‘Amon-Ra’ ed ela ‘Mut’: vom de ‘Ashru’, e mens magons omi ko heratufils krugülik yuna, ibä binom laidüpo yunöfik ä jönik.
Täno reg ästanom fo magot gretik ela ‘Khonsu’ in ‘Thebae Neferhotep’, ed äsagom: “O söl gudik oba! kömob dönu lü ol demü ledaut plina ela ‘Bekhten’.”
Pos atos kultans ätovoms magoti ela ‘Khonsu’ in ‘Thebae Neferhotep’, ed äpladoms omi visü el ‘Khonsu’: sädiaban. E reg äspikom dönu lü ‘Khonsu’ in ‘Thebae Neferhotep’, ed äsagom: “O söl gudik oba! Flekolös logodi olik lü el ‘Khonsu’: sädiaban! Dälolös, das ovegom lü ‘Bekhten’!”
El ‘Khonsu’ in ‘Thebae Neferhotep’ äblegükom kapi oka telna as mal däla. Vemo milagik magot ela ‘Khonsu’ in ‘Thebae Neferhotep’ äbinom.
E dönu reg: ‘Ramses’ äspikom: “Leadolös binön jeli olik ko om! Dälolös, das sedob godi: ‘Khonsu’ lü ‘Bekhten’ ad savön eli ‘Bent-reshy’: sör smalik voma regik!”
El ‘Khonsu’ in ‘Thebae Neferhotep’ äblegükom kapi oka telna as mal däla.
Vemo milagik magot ela ‘Khonsu’ in ‘Thebae Neferhotep’ äbinom. Ed ägivom jeli magivik oka folna ele ‘Khonsu’: sädiaban. Täno reg: ‘Ramses’ äbüdom ad pladön eli ‘Khonsu’: sädiaban ini naf gretik, e detü e nedetü naf gretik nafs smalik lul äbinons ko jevods e vabs magifiks mödiks. Sökanef ela ‘Khonsu’: sädiaban äleigon ad ut rega. Dü yels bal e muls lul ätävoms, büä ärivoms eli ‘Bekhten’.
Plin ela ‘Bekhten’ äsegolädom ko carans e kurans oka ad gevön ele ‘Khonsu’: sädiaban getedi regöfik, ed äkosgoloms omi, äsva äbinom-la reg. Plin ela ‘Bekhten’ ädunom prostärni ed äkontagom me flom okik gluni fo futs ela ‘Khonsu’: sädiaban, ed äsagom: “Ekömol lü obs. O! binolös miserik kol obs, baiädü vöds ela ‘Ramses’: reg Lägüptäna!” Äblinoy eli ‘Khonsu’: sädiaban ini cem ela ‘Bent-reshy’: sör smalik jirega. Ed ekö! milag äjenon, ibä tü timül ot äbinof saunik.
Täno lanan, kel ibinon in of äspikon lü ‘Khonsu’: sädiaban: “Ol ekömol in püd, o god gretik: sädiaban! El ‘Bekhten’ binon zif olik; belödans ona binons slafans olik. Vilob golön lü top, de kel ekömob, dat ladäl oba labonös takedi! Ab büdolös, o ‘Khonsu’ sublimik! büä omogolol, das plin ela ‘Bekhten’ lonom deli, kel pededieton obe!”
Ven el ‘Khonsu’: sädiaban ililom vödis at, äflekom kapi oka lü kultan, ed äsagom: “Kodolös, das plin ela ‘Bekhten’ blümükom sakrifoti gretik lanane at!”
Plin ela ‘Bekhten’ e soldats omik, e kurans omik äliloms vögi lanana e goda, ed ädremoms, ed äjekoms mu vemo. Äföloms büdi goda, ed äblümükoms sakrifoti gretik pro el ‘Khonsu’: sädiaban e pro lanan, kel ilüvon koapi ela ‘Bent-reshy’: sör smalik jirega: ledaut plina ela ‘Bekhten’. Ed äfünoms deli saludik ko sakrifots difik. So lanan älüvon in maged dabinana litik püdo läni: ‘Bekhten’, ed ägolon utöpio, kö äplidon, äsä el ‘Khonsu’: sädiaban ibüdom.
Plin ela ‘Bekhten’ äbinom fredik, e ladäl omik äbinon fredik, e pöp lölik äbinon fredik, das lanan pimomofon se ‘Bent-reshy’ e se län: ‘Bekhten’. Ab zänodü fred gretik omik, in ladäl plina ela ‘Bekhten’ dred äsüikon, das lanan ögekömon, ed ölomädükon oki dönu ini län, ven el ‘Khonsu’: sädiaban, üdegolom. Ävätälom ninälo: “Odakipob eli ‘Khonsu’: sädiaban in ‘Bekhten’. No oleadob gegolön omi lü Lägüptän.” So el ‘Khonsu’: sädiaban äblibom dü yels kil, muls fol e dels lul in ‘Bekhten’, ibä plin el ‘Bekhten’ no ävilom dälön ome ad degolön. E tü fin tima et plin ela ‘Bekhten’ äseatom in bed oka ed äslipom, e du äslipom ädagetom visioni. Ädrimom, das ästanom fo tem ela ‘Khonsu’: sädiaban; yans gretik tema pämaifükons, e god ästepom vü yans plödio. Älasumom magedi peära ko plüms goldik, jönik ä nidiks, ed älöpikom ini lut me flitäms peseatenüköl, ed äjutom sagitavifiko föfio in lüod Lägüptäna.
Ven plin ela ‘Bekhten’ ägalikom, älejekom plödakösömiko, ibä ädredom demü zun godas. Ed äbüedom ramenön kultani de ‘Khonsu’: sädiaban, ed äsagom ome: “God efoginikom de obs, egegolom lü Lägüptän. Leadolös gegolön i levikodavabi omik lü Lägüptän!”
Plin ela ‘Bekhten’ äbüdom, das god pägeblinom lü Lägüptän, ed ägivom ome bundano legivotis. Gretiks ä mödiks legivots binü yegs valasotik äbinons, kelis plin ela ‘Bekhten’ ägivom ele ‘Khonsu’: sädiaban. Dü muls mödik ätävoms, pädugädölo fa trup soldatas e jevodas se län: ‘Bekhten’. Älükömoms gudiko ä sauniko ini ‘Thebae’, ed ägoloms lü tem ela ‘Khonsu’ in ‘Thebae Neferhotep’. Täno el ‘Khonsu’: sädiaban ägivom legivotis valik, legivotis liegik ä jerabikis, kelis igetom de plin ela ‘Bekhten’ ele ‘Khonsu’ in ‘Thebae Neferhotep’; nosi ädakipom pro ok it. So täv ela ‘Khonsu’: sädiaban: god gretik äfinikon.
NOET. Konot at pecidon ini platot saboinik, kel petuvon fa el ‘Champollion’ in tem di ‘Khonsu’ in ‘Thebae’, e kel nu binon in el ‘Bibliothèque Nationale’ in ‘Paris’. Vödem binädon me kedets horitätik teldegjöl, e sus at dabinon magod nafas tel ela ‘Khonsu’, kels papolons fa kultans, du reg sakrifom omes boväli.
Ven konot pätraduton balidnaedo, äcedoy, das pistabon su verat, ab nu cedoy oni kösömiko asä pöpakonoti, kel sion lekredi ela ‘Khonsu’ e fami oma, e kel sekü kod at pägebon fa kultans goda et. Reg, kel pemäniotom in on, no kanom padientifükön ko balan monäkanas jenavik se Lägüptän, do nem pösodik omik: ‘Ramses’ saido sevädon bevü reigans dünasta XXid.
Se Volapükagased pro Nedänapükans. Yel: 1941. Pads: 29—33.
‘N. Schravesande Sr.’
Ad lied gretik obas ägetobs nuni lügik, das söl: ‎‘Nicolaas Schravesande Sr.’ ideadom tü mayul 28 lätik in ‎‘Hilversum’. Dub deadam omik Vpaklub val. Nedänik noe eperon limani meritabik, abi vipresidani okik.
Söl: ‎‘Schravesande’ ai ejonom oki asä proani zilik Vpa. Ün 1897 diläd: ‎‘Arnhem’ päfünon, kel suno älüyumon ad klub valemik. Pö fün diläda at äkompenom jäfediko, e pälasumom i suno ini cifef ata. Ädutom i lü redak jäfidota diläda at, kel äpubon ün 1900 me tiäd: “Volapükabled”.
Ün 1899 diläd: ‘Arnhem’ äjenükon pötü dabin teldegyelik Vpa Vpadajonädi gretik. Pro benosek dajonäda at om i ekeyufom vemo mödiko.
Ün 1900 novul “Volaspodazilak” päfünon fa diläd: ‘Arnhem’, kel älabon zeili ad pakön Vpi, ed adfomön tani nämik bevü plägans püka at. Äbinom sekretan balid kluba at.
Dü tim nebenikama, keli Vp. äsufon, om no äkanom vobön pro pük at. Ab ven, pos dönunoganükam kluba, äbegoy ome ad binön dönu düniälik me fägs omik pro Vpamuf, om sunädo äklienom ad atos. Pö kobikam valemik in ‘Zeist’ tü 1938 mäzul 12 pädavälom as vipresidan kluba. In kobikams ai löf gretik omik pro Vp. äklülädon. Äbinos sekü primät omik, das äsludoy ad spearükön gretamafädo propagidabledilis.
Vemo süpiko pemosumom dub deadam se sogod obsik. Ärivom bäldoti yelas 61. Presidan Vpakluba valemik Nedänik äkomom pö sepülam oma tü mayul 31 lätik in ‘Hilversum’. Äjonülom famüle nemü klub kesenäli lölöfik oka, pö kelos äkazetom, vio söl: ‘Schravesande’ ai äproom zilo e lanälo dini obsik.
REDAK.
Se Volapükagased pro Nedänapükans. Yel: 1941. Pads: 34—35.
NUN.
Volapükaklub velemik Nedänik.
Edeadom:
söl: ‘N. Schravesande Sr.’: vipresidan kluba, in ‘Hilversum’ (Nedän).
Se Volapükagased pro Nedänapükans. Yel: 1941. Pad: 35.
El ‘Fornarino’
Fa ‘Ange Flore’. Petradutöl se Fransänapük fa ‘Dr. Arie De Jong’: kadamäl Vpa.
Äprimos ad delikön.
El ‘Venezia’ ägalikon pö lit nofümik göda äprimöl.
Äbinos timäd dredälüköl, ün kel el ‘Venezia’ päguveron fa magitan fa pöp pidavälöl, e kel pänemom docod. Ab löpü docod, e nämädikumo ka om, konsälacäm degmana: cäm jeikik ä klänik, äreigon. Cäm at äbinädon me cödals dutöl lü dafamüls gretikün Repüblika; äbinoms mans sevärik ä nenmiseriks, pro kels pöp adredon.
Su piad di ‘San Marco’ strals balid sola älokons me stens rosadakölik su leons stonik ledoma docodas; laguns äjinons slipön: töbo äfägoy ad küpön semikna vokädis balid gondolanas. Süpo stil piada päropon; äkömölo se lusüt dagik, äliloy toni vifagola, ed in klokatüm glüga di ‘San Marco’ noid flitämas päsäpliföl ädavedon; küm pijunas ämofliton ini sil paelik. Hipul yunik äkömom vifagolo ini piad; me nams bofiks okik pitenüköl löpio sui kap oka ästütom bäseti fulik me toeds, kels äbenosmelons äs rojataflors e bör vamik; piklotom me klotem binü linumastof vietik hipulas nibotelik.
Hipul ämutom smilön frediko demü dredäl pijunas, kelas slipi takedik itupom, ab äropom kaniti fredik oka, ed äfövom vifagoli oka travärü piad. Ven äbeigolom ve flan detik glüga, äjokon ta din dofik, keli no iküpom. Luvokäd lenauda äskeapon de lips omik, ädunom buni pödio, e nendemü bäset e toeds, kelis ileadom falön sui glun, ästopom ko lad ädapeböl.
Fo futs omik man labü logod blägiko pimaskaröl äseatom tenikölo, nen lif.
El ‘fornarino’ smalik ye älabom, ven timül balid jeka ipasetikon, pülsifi kelieda kol lüväb at:
“O neläban!” äspikülom, “ba no nog binom deadik!”
Ed, äkienölo lä nesevädikan, äbiegädom love om; vokäd leskana äskeapon de om: in jilät veluvik dub blud pistenöl däg nog älogädon.
Äjinos lü man yunik, das blöt neläbana ämufon fibiko löpio e donio; täno ästeifom ad setirön vafi se vun; nam omik, kel ädremon boso, ädasukon kloti; äsetirom tipoti japik, nen dem bluda, kel äfalon in tofs sui om.
Cil äjäfälom so vemo ko jäfot oka, das no älilom stepis nomöfik, kels ätonons su stonatvils gretik piada.
Binos patrul, kel pos fin patrulama oka gegolon ini galädaspadäd; särjan eküpom nofümiko bosi näi flan detik glüga; ko lantär nog filöl, nilikom me steps gretik, e küpodom eli ‘fornarino’ ebo tü timül, kü atan setirom dägi se blöt nesevädikana.
E nam vetik dofalon sui jot nibotela smalik:
“O! ekö! kisi dunol-li is? o mikondötan!”
Smalikan elöbunom, e flekom oki ko luvokäd vemik jeka: binom löliko paelik, lips omik dremons, nams omik e klots omik pestenons me blud, kipom nog vafi sasenik, e ko vög dremöl steifülom ad plänedön utosi, kelos ejenon:
“Ag! o söl: sarjän! Älükömob vifagölo us, äbinos no del fulik ed äjokob ta man at, keli no ilogob; älabom dägi ini lad pisteigöli, äjinos lü ob, das nog änatemom: ecedob… ad sofükön… e, to dred, kel äkoedon dremön obi, esetirob lami.”
Särjan älabom smili nekredöl:
“Ha! ekö!” äsagom, “o ‘fomarino’, neai idalol jäfikön me din at, imutol blibön pö toeds olik! Benö! espidol vo ad resitön lärnodi olik, ed ad nunön patis, kelis no esäkoy ole! Ogidükol dini lo cödal: sagolöd obe nemi olik!”
“Cödal-li? kikodo spikol-li dö cödal? Kisi sötob-li dunön pö om?”
“Atosi ologol. Nemi olik! sagob ole.”
“Benö! panemob ‘Lorenzo’, sevol sio obi, ob binob utan, kel blinob algödiko toedis lü ,Don Beppo’: domal ledoma! Binob lärnahipul nibotelik domü el ‘Venturino’ cädik, kel lödom nilü el ‘San Stefano’.
Man yunik isagom balo vödis lätik at, in spid närvodik.
“Binol-li soelik? no labol-li palis?” särjan bäldik nog äsäkom.
“O! si! Labob moti! moti, kel löfof obi, e kel labof te obi in vol! Yulob nämätü hers vietik ofik, das esagob ole verati!”
Vögäd cila äbinon so stedälik, das dü timül soldat älabom tiketi ad leatön omi liviki; ab mans patrula nog äbinoms us tö finot piada: älabom senäli, das päküpedom.
Nü klotem deadölana äbinon ut söla liegik, ba äbinom pösod cädik. El ‘Venezia’ pänesefükon ün tim at dub klubs klänik, krims äbinons us mödiks, mödiks äblebons no pepönöls… Benofät balik kion! Sasenan pätuvom us, ko vaf in nam oka! Päküpodom midunölo! Ed om öleatomöv omi liviki! Stupot kion!
“Gö! o smalan! Golobsöd! No okodädob ole bosi! Osagob balugiko utosi, kelosi elogob!”
O ‘fornarino’ pöfik! val äploton ta om ad päridükön omi! Äklülädos, das man, keli isteifom ad yufön, äbinom söl cädik dutöl lü dafamül famik di ‘Moccenigo’. Famül liegik ä nämädik älifon nefleniko ko dil raistokrata di ‘Venezia’: äkusadon kel äbinon leneflen licinana famafulikün dafamüla onik: ‘Sylvio Moccenigo’; äbegom, das git pöfölonös nenmiseriko!
O ‘fornarino’ smalik pöfik! Nensekiko ätemunom nedöbi oka, nensekiko mot oma ädabegof benädi pro son mu pälöföl oka, e, bi no äkanoy tuvön döbani votik in lecem cödalefa lo magitans Repüblika, el ‘fornarino’ smalik päcödetom ad deadapönod. Omi peklotöl in klot blägik krimanas äblinoy ini leziöb fanäböpa, se kel om neai plu ösekömom. Ädeadom ön mod klänöfik, e neai esevoy, pönodi kinik emutom sufön.
Yel läs bal ipasetikon, ven in ‘Venezia’ sagäd äzion, das el ,Gandolfo Moccenigo’: hiköst söla noubik: ‘Sylvio’ ägekömom, ädeadölo se Dalmatän, kö sunädo pos sasen klänöfik hikösta okik igolom ad kompenön pö krigagoläd ta Türkänans.
Man yunik deidölo pivunöl äbegom kultane ad kömön, e, posä ibüdom, das leyans ledoma omik pämaifükons, e das pöp ägitäton ad nügolön ini on, äkoefom laodiko e ko ladäl fulik me lepid, das te om äbinom sasenan ela ‘Sylvio Moccenigo’.
Ün soar semik pö feit mäpetik itatakom ün timül zuna utani, kela nemi älabom, du blud ot äsirkülon in fesüls omsik!
Älepidom leladöfo krimi lenaudodik oka, ab nog plu cödetami negitik, keli ileadom drefön nedöbani pöfik.
Koef at äkodon fäkami lölöfik in ‘Venezia’! Äsukoy nu moti viktima yunik: ideadof sekü leglif! Nätükam alik no plu äbinon mögik. Täno dü tim, kü reig Repüblika ädulon, pö naed süpiko maifikön körteni redik, kel äfomon pödavöli cödöpa, e pubön docodi in klot purpurik piklotöli ä me bonät goldik pitegöli; älasumölo me nams oka cödeti micödik, äsleitom nevifiko ä graviko oni, ed ävokädom laodiko: “Memolsöd eli ‘fornarino’!” E sekü dred ad micödön nedöbani äbüvestigoy dönu cödädi, medä äprimoy dönu vestigis, ed ägevoy somo kusadäbe dönu gitäti ad jelodön oki!
Su mön plödik len flan detik glüga di ‘San Marco’, su top ot, kö fun söla: ‘Moccenigo’ pituvon, nog logoy ün attim mosaigi magöl jivirgani milagiko jöniki; loged sofik ä lügik ofa lüodon donio lü ston, kö cil yunik ikienom lä man, keli ävilom yufön; lampad redik smalik litükon magodi jivirgana, ed, if säkol elane di ‘Venezia’, kel beigolon, kisi sinifon liti klänöfik at, kel filon us plödü glüg, on gespikon ko logot stunik dö nesev olik: “Binon lampad ela ‘fornarino’; sis yels lultum so filon!”
Se Volapükagased pro Nedänapükans. Yel: 1941. Pads: 39—42.
NUNS.
Volapükaklub valemik Nedänik.
Ladet nulik:
söl: ‘K. Hekelaar’ in ‘Amsterdam W.’, ‘Sanderijnstraat’: 9.

Diläd valemik feda Vpaklubas.
Nü monakosäd nomik bevü läns difik (Deutän, …) e Nedän dönu penätükon, sekretan Diläda val. feda Vpaklubas: ‘Dr. Arie De Jong’, ‘Voorschoten’ (Nedän) ‘Leidscheweg’: 39, potakal: 107174 begom limanes kluba at, kels kanons dunön atosi, ad potön ome limanamamonis okas dö yel presenik, e mögädo i dö yels büik.

De “Vpavöds nulik” nu lised kilid: Deutänapük—Vp. eblümikon. Utans, kels vilons kopiedön lisedi at, kanons loenön oni de redakan balid Vpagaseda at. Mutons ye promön ad gesedön oni ome mögiküno suno, dat votikans, kels i vilons kopiedön lisedi at, no nedons stebedön tu lunüpiko lüsedi ona.

Peselons ünü yelafoldil 2id yela: 1941 Vpamäks 100.
Se Volapükagased pro Nedänapükans. Yel: 1941. Pads: 42—43.
Daut tümagalana
Fa ‘Thérèse Jeanroy’. Petradutöl se Fransänapük fa ‘Dr. Arie De Jong’: kadämal Vpa.
Cem vemo smalik, go in löpot glügatüma; ekö! at äbinon löd ela ‘Marie Jeanne’: daut tümagalana ela ‘Saint-Geniès-sur-Gave’.
Ibä no kredoyös, das valöpo tümagalans se tims vönädik enepuboms-la! Nog in zifs ze mödiks, in sömit klokatüma fovan utanas lödom, keles äsagoy:
Tümao selogolsöd!
Züamo galedolsöd
mönis!
ed if no plu zesüdos ad lükön nilikami stänas neflenik, ga no läs zesüdos ad galön dü neit e del, ed ad toenön ditretakloki e vokön yufi üfü lefil.
Benö! el ‘Marie Jeanne’, kel iperof yuniko moti oka, ed älifof soeliko ko fat e blod gretik labü lifayels degtel, älöfof tümi oka plu, kas kanoböv sagön osi ole: de plated logam ofa älüodikon ini süts zifa, kel ätopon, leigoäs pledadin legik, len fut glüga, e dü stoms lämpik äkanoy logön jü Spanyän; ün neit cil älielof de bed oka flapön düpis fa glok gretik; ün dels lefila ädremof, ven älilof mu nilü lils oka flapis odis vifiko sökölis kloka, keli fat ofik ätoenom; ab igo jeikotis at of no äviloföv cänon tä lif balfomik cilas “de don”.
Jü bäldot lifayelas vel el ‘Marie Jeanne’ älifof läbiko, äsä bödil in löpot kvärabima; ab tüi timül et kuds ätuvons spadüli jipulila ed äkömons ad visitön ofi.
Tümagalan, kel ädebom, äsä jinos, moni no nemödik söle: ‘Larroque’ semik: farman se züamöp, no idagetom-li tiketi, diseinü reafön ini stad ad kanön pelón debi oka, ad plägön dü muls ömik cali smugana: cal riskädik ä — bos, kelos binon badikum — peproiböl? Atosi el ‘Marie Jeanne’ äsevof, nes isagoy ofe vödi bal dö atos, ed ädredälikof vemo.
Tü del seimik, das blod gretik ofik: ‘Jacques’ äbinom in bed kodü fif, el ‘Marie Jeanne’ logöl, das fat ofa äblümükom oki ad bal lespatas neitik oka, änilikof lü om.
“O fatül!” äsagof flätiko, “blibolös lä obs!”
“Blibön-li lä ols? E kikodo-li üfo? o smalanil!”
“El ‘Jacques’ binom malädik, o fatül! ed, if lefil dabinon-la…”
Fatül ävedom netakedik.
“Binos veratik,” äsagom. “Üfü lefil, el ‘Jacques’ no kanom toenön ditretakloki. If no toenom oni, oküpoy nekomi oba, oseividoy, val potüvon, … E ga, ga… pö ob frans teltum nog defons, frans teltum, kels mutons papelön tü del balid yanula, ünü vigs tel,…”
“Gö!” äsagom fino, “zesüdos, das segolob, o smalanil! Ab no dredälikolös! obinob is bü prim dela; binosöv jenöfo mifät, if lefil obinonöv ün neit ebo at!”
Äbinos düp telid göda. El ‘Marie Jeanne’ äsagof ninälo: “Bi el “Jacques” binom malädik, e fatül esegolom, ob binob tümagalan.”
Täno älöädof se bedil plitiko vamik oka, ed ägolof senidölo lü nufafenät. Val binon blägik. Logoy nosi. El ‘Marie Jeanne’ röbof logis oka. Len sil stels nidons; in zif fenäts anik nog pelitükons, e fovo… kis lunid et, in fag, in fel, binon-li? Pün litik, kel gretikumon, dranölo ini neit blägik… In cemil luvokäd tonon:
“O ‘Jacques’! lefilö!”
Ab el ‘Jacques’, peglepädöl fa fif, lilom nosi.
Täno el ‘Marie Jeanne’ klotof oki spido. Utos, kelos muton padunön, vö! atos binon vemo balugik: bi el ‘Jacques’ binom malädik, e fatül esegolom, zesüdos, das el ‘Marie Jeanne’ toenof kloki e vokädof ini spikamahorn.
Posä eklotof oki, filidof lantäri, täno, spelölo, das ba epölof-la, golof dönu lü nufafenät. Nu binos löliko fümik, binos vo lefil in dom soalik, len veg lü ‘Saint-Jean’.
Ab sekü kod kinik el ‘Marie Jeanne’ üfo bladokvänof-li lantäri? Ekö! deflekof logis oka de fenät, e primof dönu ad sälenükön jukis oka.
Atos stunükon-li oli? Ol ba no sevol, dom kinik ut binon, kel lefilon. Ab el ‘Marie Jeanne’ vo ememosevof oni, e sevof, das binon farm ela ‘Larroque’: mens badik, kels eblinädons fatüle badikosi so mödiki.
“Benö! lefilonsöd, badans et, mens et nen ladälöf!” el ‘Marie Jeanne’ ätikof. “Nö! … no ons, … ab dom onsik e val, keli dalabons,… pläamü kuns e jevods, kels no eblinädons badikosi…”
E ga, sagoyöv, das jipulil zogof-la. Logof lü nufafenät, täno lü bed gretik fatüla, täno lü lantär, kel nog smokon; täno, vifiko, filidof oni dönu, ed, igo nes lenükön dönu jukis oka, maifükof yani cemila. El ‘Marie Jeanne’: daut tümagalana, of i lilof ninälo vögi, kel äsagon tümagalanes de tims vönädik:
Züamo galedolsöd
mönis!
“Galedolsöd! Noe palis olsik e flenis olsik, abi zifi, e züamöpi onik, kels pelükonfidons oles!”
Ekö! atos binon utos, kelosi konsien ofik lüvokädon daute tümagalana, ed at vokädon so vemöfiko, das el ‘Maria Jeanne’ no künof ad gebön timi ad lenükön dönu jukis oka.
Yan emaifikon knirölo, e cil geton stediko ini logod oka flumi luta gladakoldik. Lindifos, golof föfio. Is tridem dabinon: sagoyöv hogi blägik gretik, nen stabül… Glok gretik, len flan votik möna, dunon tikiti oka, e lad ela ‘Marie Jeanne’ gespikon: tiktö! tiktö!… No dredof, ye, of golof ai föfio. Su mön, jads gretik mufons mo e ge, vedons gretikums, vedons smalikums, golons föfio, golons pödio,… Finö! is cem klokas binon! El ‘Marie Jeanne’ ninikof ini on su tipots futas oka, taetölo natemami, dredölo, sagoyöv, das mosts bronsötik valik at ogalikonsöv e valiks oprimonsöv leigüpiko ad kanitön kanitis gretik okas.
Nu is binof, äs raänid len finot fada, lagölo len bal jainas bigik. E gö! Bal, tel!… bal, tel!… so äsä eloegof dunön osi fa fatül oka, el ‘Marie Jeanne’ tirof misuro. Bal, tel!… bal tel!… Jain mufon usio ed isio, tränölo jipulili detio e nedetio, ab klok no mufon.
“No vilon-li tonön?” el ‘Marie Jeanne’ tikof. “Gö! o klok gudik! binolös löfik, e vokolös yufi! Binos pro els ‘Larroque’ badik, sevob osi, ab zesüdos ga, das toenobs kloki. Gö! o klok! tonolös sunädo! vilob osi, ed, ed ob binob tümagalan adelo!”
E tirof so nämiko e so gudiko, das fino klok gretik mufon, klöbül bronsötik vetik primon ad pendülön e sejedon voki oka zifanefe slipöl.
Balidnaedo el ‘Marie Jeanne’ no dremof pö ton ditretakloka glumidik.
Ün timül pos atos rol pömömas e rónastepam lefilapoldanas tonons in süts ela ‘Saint-Geniès’.
Äbinos düp folid poszedela, ven el ‘Marie Jeanne’ ägalikof in bedil vamik oka, no memölo bosi utosa, kelos ijenon de timül, tü kel of vokädöl ini spikamahorn isenälof, das näms ofa äläsikons, ed ifalof sui glun, nen sevälöf.
Nö! no ämemof, das fatül latikumo mö düpafoldil bal gekömöl ituvom ofi nesevälöfik su plated, ed ipolof ofi sunädo ini bed ofa, ai sagölo lü of vödis zadik… I no älabof niludi anik dö visit läda: “Larroque’, ni dö spikot ofik piropöl dub vokäds fäkik:
“Si! o tümagalan! nen jipül pöfik at dalabot valik obas ifelefilonöv; danädü of pömöms ekömons pötatimo… I flanü söl: ‘Larroque’ sagob ole, o tümagalan! das säkäd dö frans teltum no plu dabinon; sekü yufot, keli jismalan at eduinof obes, kal pekiton.”
Ven älelilof atosi valik, jipulil velyelik at äseivof leigüpo e läbi bliga pifölöl, e fredi svidik, das ebinof frutik pro utans, kelis älöfof. Ab mesedi gudikün ägetof sunädo tü timül, kü fatül logöl, das imaifükof logis oka, äbiegädom love of sagölo:
“O dautil löfik brafik oba! danö!”
Se Volapükagased pro Nedänapükans. Yel: 1941. Pads: 47—50.
NUN.
Peselons ünü yelafoldil 3id yela: 1941 Vpamäks 300.
Se Volapükagased pro Nedänapükans. Yel: 1941. Pad: 50.